Asifoto, idoronheẹn, asividio dị eḍọgh i/lo ḅilhẹ r'asikatun dị kegbạ ghan raraạr dị emiteghu dị ogẹ siphẹ aBaibul phọ.
Betfage, Eeḅarạph phọ Olivs, ḅilhẹ r'aJeruselem
Ookpera avidio phọ ophọn aḍeenhaan eten dị eḍuạ epẹ erumhuḍio phọ remite ghan bọ kụ rekị Jeruselem, emhạ phọ epẹ oghol bọ rodon mọ et-Tur—uḅẹm mọ eniin phọ esi phọ kụ edị aBetfage oghaạph bọ oghol siphẹ aBaibul phọ arọl ghan—etuman bọ Eeḅarạph phọ Olivs. ABetani arọl ghan epẹ erumhuḍio phọ remite ghan bọ, dị oḍuạ Betfage kụ rokị epẹ esoorom Eeḅarạph phọ Olivs. AJizọs r'abumatuạn phọ odị ugbor ghan omhinhạ Betani, torobọ amem dị bidị oghị Jeruselem. Rodon emhạ dị edi siphẹ phọ ughol mọ el-ʽAzariyeh (El ʽEizariya), kụ aḍien phọ aḍiẹn phọ onhụ Arab, dị remạ ghan mọ "Emhạ ALazarọs." Dị iikia i/lo aJizọs arọl ghan ni k'abuọ, aLazarọs. (Mat 21:17; Mạk 11:11; Luk 21:37; Jọn 11:1) AJizọs aḍuạ k'abuọ aLazarọs kụ rakị Jeruselem, aago ghan eten dị eghịgh nyeẹn oḍeenhaan bọ siẹn avidio phọ. Unwanyụ aNisan 9, 33 C.E., mem mọ aJizọs aḍigh bọ oọny enhạm adool phọ oye ko/ḍigh ghan bọ aḅeẹny eeḅarạph phọ Olivs oghị aJeruselem, odị aago Betfage.
Oḍugh Dị Okạn Oḅararạ Eeghim
Afoto dị aḍeenhaan oḅararạ eeghim oye dị okạn oḍugh dị apel li ḍidoọny aḍunhụgh aḍighaạgh oye (4.5 in.). Oḍugh phọ odi bọ oḅararạ eeghim oye phọ umhiịn lhạ phọ 1968, mem dị roguphogh raraạr epẹ esiinyọm aJeruselem, kụ eḍeenhaan mọ oye phọ amhugh k'amem itooghị awe aRom. Iphẹn abuẹn rowaaghị ghan bọ raraạr phọ omhiịn bọ eḍeenhaan mọ ibadị amem usighẹ ghan ni oḍugh kụ okanhạm ruwol r'araghaạgh oye lọ rowạ oghiigh loor oreeny. Oḍugh phọ ophọn phọ akịgh nyophọ awe eghạm mọ aRom osighẹ bọ okanhạm Jizọs. Eeghim mọ ephẹn phọ umhiịn olhoghi igbe dị oḍighinhom ḍighiigh, esi dị oroḅolhoghi ghan iḅararạ awe dị momhuughu, siphẹ phọ kụ edị omhiịn ghan igharaghạr iḅararạ awe dị moḅoroghụ. Iphẹn phọ emạ emiteom mọ oye lọ okạn loor oreeny kụ oghiigh kotue ni osighẹ okị oḍi.—Mat 27:35.